# Open påskekyrkje

Innhald

[Open påskekyrkje 1](#_Toc65686627)

[Innleiing 3](#_Toc65686628)

[Smittevern 3](#_Toc65686629)

[Samarbeid 3](#_Toc65686630)

[1. Open påskekyrkje i den stille veka 3](#_Toc65686631)

[Slik kan du byggje ut «Open påskekyrkje» utandørs i den stille veka: 3](#_Toc65686632)

[2. Gudstenester og samlingar 3](#_Toc65686633)

[Ramme for utandørs gudsteneste 3](#_Toc65686634)

[3. Påskestasjonar ute 4](#_Toc65686635)

[Mogleg forarbeid: 4](#_Toc65686636)

[Slik kan du byggje ut vandringa: 4](#_Toc65686637)

[Dei ulike stasjonane følgjer her på kvar si side, slik at dei kan skrivast ut og hengjast opp: 5](#_Toc65686638)

**Vedlegg:**

- Plakat for postar til krossvegvandring i open kyrkje

- Skisse til langfredagsvandring

- Liturgiar for skjærtorsdag, langfredag og påskenatt som Kyrkjerådet har sendt på høyring. Utdrag frå desse kan brukast i korte utandørsgudstenester.

## Innleiing

Ved påska 2021 har Noreg og verda i over eitt år vore sterkt prega av korona. Barn, ungdom, vaksne og eldre har kjent på utryggleik, uvisse, vonbrot og einsemd. Opne kyrkjer har vore viktige i denne tida, og dei kan framleis bety mykje i påska i år.

Kva kan kyrkjelydane så gjere i påska i år dersom det ikkje er mogleg med innandørs samling? Mange er alt i gang med å planleggje dette. Dette heftet og dei vedlagde ressursane kan vere til meir hjelp og inspirasjon. Ressursane kan brukast slik dei blir presenterte her, eller dei kan tilpassast lokalt. Gode opplegg og idear blir også kontinuerleg lagde ut på [www.ressursbanken.no](http://www.ressursbanken.no). Ved å søkje på «påske» vil ein få opp ei rekkje ressursar, inkludert videoar og podcast som kan delast i elektroniske kanalar.

## Smittevern

Alle arrangement må gjennomførast i samsvar med til smittevernrettleiaren til Den norske kyrkja. Oppdatert smittevernrettleiar, praktiske råd og tilrådingar rundt handteringa av koronasituasjonen finst på [www.kirken.no/korona](http://www.kirken.no/korona).

## Samarbeid

Kyrkjekvardagen ser ulik ut på ulike stader i Noreg. Same kva ressursar som finst lokalt, er denne tida eit høve til å etablere samarbeid, både mellom tilsette, sokneråd og frivillige, men også andre samarbeidspartnarar. Kva slags samarbeid kan ein ha med kommunen? Kva barne- og ungdomsorganisasjonar er det naturleg å samarbeide med? Bruk lokalaviser og dei informasjonskanalane som finst hos dykk, slik at informasjonen om tilbod når ut til flest mogleg.

## Open påskekyrkje i den stille veka

Legg gjerne til rette med ulike stasjonar inne, og lag plakatar med tekstar og bilete. Vedlagt følgjer bilete og tekstar som kan brukast. Dei vedlagde tekstane har ei vaksen målgruppe. Mange kyrkjer har også kyrkjekunst med motiv frå påska, og ein kan i open kyrkje gjere særleg merksam på denne.

Tidspunkt for open kyrkje bør annonserast før påske.

### Slik kan du byggje ut «Open påskekyrkje» utandørs i den stille veka:

* Tre med måla påskeegg utanfor kyrkja
* Musikk frå kyrkjetårnet
* Stand med utdeling av materiell
* Vandringar på ulike tidspunkt

## Gudstenester og samlingar

### Ramme for utandørs gudsteneste

Fleire stader vil påskegudstenester kunne feirast i kyrkjerommet og følgje lokale smittevernreglar. Andre stader vil ein feire gudsteneste på kyrkjebakken eller ta utandørsscener i bruk.

Her er idear til nokre typar korte gudstenester som kan gjennomførast utandørs i påska:

* Det kan brukast utdrag frå liturgiar for skjærtorsdag, langfredag og påskenatt, som no er på høyring, og som etter planen skal behandlast på Kyrkjemøtet i 2022. Kyrkjerådet vedtok i sak KR 04/21 å gi kyrkjelydar og andre høyringsinstansar løyve til å prøve ut dette materialet i påska 2021. Etter at det er gjort røynsler med dette materialet, kan det gjerne sendast høyringssvar i elektronisk skjema som ein finn på kirken.no/hoeringer.
* Det kan gjennomførast utandørsgudsteneste ved soloppgang, med til dømes nokre påskesalmar, tekstlesing, kort preike og dialogen «Kristus er oppstaden!» «Ja, han er sanneleg oppstaden».
* Det kan lagast påskesalmesamling 2. påskedag, til dømes, der ein bruker salmeboka til å syngje seg gjennom påskedramaet.

Når ein feirar gudsteneste utandørs, er det verdt å tenkje over dette:

* Fleire kyrkjer har gravplassar og kyrkjegardar nær kyrkjebygget. Feirar ein gudsteneste utandørs nær ein gravplass, må ein vere ekstra påpasseleg for å ta vare på verdigheit og tryggleik i høve til gravminne og gravplassar. Dette bør avklarast med lokale gravferdsmyndigheiter og sikrast med god kommunikasjon.
* Vel ein å feire kvelds- eller påskenattsgudsteneste utandørs, bør uterommet vere godt opplyst og innbydande. Bruk gjerne rikeleg med fakkelboksar eller lykter. Der forholda ligg til rette, kan ein bruke bålpanne eller liknande. Hugs å tenkje på brannvern.
* Ved behov kan ein låne, leige eller kjøpe eit paviljongtelt for å skjerme medverkande.
* Å feire gudsteneste utandørs er krevjande med tanke på lyd. Ofte er ein avhengig av å bruke eit lydanlegg eller liknande. Har ikkje kyrkjelyden eige lydanlegg, kan ein samarbeide med kommunen eller andre organisasjonar om å låne eller leige dette. Her kan også frivillige involverast.
* Kollekt samlar ein av smittevernomsyn ikkje inn som fysiske pengar, men gjennom vipps.

1. Påskestasjonar ute

Påskevandringar kan ein ha ute ved kyrkja dersom staden og kyrkjetomta tillèt det. Dersom det ikkje er mogleg, kan ei påskevandring arrangerast i ein park eller eit anna friluftsområde, ein gapahuk, ved friluftsområdet til barnehagen eller skolen. Vandringar kan leggjast til rette for alle aldersgrupper. Somme stader kan det òg vere aktuelt å invitere barnehagar og skolar til vandring. Vandringane kan også brukast i trusopplæringa for barn og unge, og elles vere tilgjengelege for familiar og andre interesserte i soknet. Målet er at vandringane skal gi et møte med innhaldet og bodskapen i påska.

Inviter barnehage og skole til vandringar ute ved kyrkja, eventuelt delvis inne i kyrkja. Lokalt smittetrykk og ressursar lokalt avgjer kva det er mogleg å få til. Tilsette i barnehage/skole må organisere barna i kohortar som følgjer krava til smittevern. Det er likevel kyrkja som er arrangør, og som må syte for smittevernet.

Mogleg forarbeid:   
\*Barna kan lage påskepynt som dei tek med til kyrkja.

\*Barna kan på førehand øve på salmane som skal brukast. Tilby gjerne å kome til barnehagen/skolen for å øve med dei dersom det er mogleg.

Slik kan du byggje ut vandringa:Ei vandring ute kan gjennomførast med lita bemanning. I utgangspunktet kan vandringa gjennomførast ved at alle kan gå innom postane. Er det besøk av grupper frå barnehage eller skole, kan ein utvide ved at ein person følgjer gruppa gjennom dei ulike stasjonane. For at vandringa skal bli vellykka, er den praktiske tilrettelegginga i forkant heilt avgjerande.

Det er mogleg å utvide vandringa ved å ha folk på alle stasjonane, og å bruke kostyme. Det er ressursane lokalt som avgjer kva det er mogleg å få til. Her er nokre tips og idear til gjennomføringa:

1. Ein person tek imot ved porten og er ein forteljar/vert som følgjer gruppa gjennom alle stasjonane. Eit forteljargrep er å ta med ein liten forteljarstol, som markerer når verten skal fortelje ved postane.

2. Ved alle postane kan det vere tilsette/frivillige. Dei tek imot barna og fortel. Bruk gjerne enkle kostyme.

3. Rekvisittar. Det er mogleg å gjennomføre vandringa både med og utan rekvisittar. Her gjeld ordtaket «Det enkle er ofte det beste».

### Dei ulike stasjonane følgjer her på kvar si side, slik at dei kan skrivast ut og hengjast opp:

VELKOMEN TIL AKTIVITETSLØYPE I PÅSKA

Dersom de tek bilete undervegs, kan dei gjerne sendast til Facebook-sida til kyrkjelyden eller som e-post: \_\_\_\_\_\_\_\_\_\_\_\_\_\_\_. Da kan vi setje saman ein kollasj av alle bileta som kjem inn.

Postane bør takast i rekkjefølgje. Dei heng oppe gjennom heile påska.

**POST 1**

PALMESØNDAG

Bibeltekst:

Dagen etter fekk den store folkemengda som var komen til høgtida, høyra at Jesus var på veg inn i Jerusalem. Då tok dei palmegreiner og gjekk ut for å møta han, og dei ropa:  
          *Hosianna!*  
          *Velsigna er han som kjem*  
          *i Herrens namn,*  
          *Israels konge!*  
Jesus fann seg eit ungt esel og sette seg på det, som det står skrive:  
            
    *Ver ikkje redd, dotter Sion Sjå, kongen din kjem,*  
          *ridande på ein eselfole.*

Dette skjøna ikkje læresveinane med det same. Men då Jesus var opphøgd i herlegdom, hugsa dei at dette var skrive om han, og at folket hadde helsa han på denne måten.

*Johannes 12,12-24*

Aktivitet:

Finn nokre greiner som ein kan vifte med. Ein av dykk kan vere Jesus, og ein kan vere eselet, og dei andre kan vifte med greinene, så blir det eit eige palmesøndagstog.

**POST 2**

SKJÆRTORSDAG

Bibeltekst:

Då tida kom, gjekk Jesus til bords og apostlane med han. Og han sa til dei: «Eg har lengta inderleg etter å eta dette påskemåltidet i lag med dykk før eg skal lida. For eg seier dykk: Aldri meir skal eg eta påskemåltidet før det har vorte fullenda i Guds rike.»

Så tok han eit beger, bad takkebøna og sa: «Ta dette og del det mellom dykk. For eg seier dykk: Heretter skal eg aldri drikka av frukta frå vintreet før Guds rike er kome.» Så tok han eit brød, takka og braut det, gav dei og sa: «Dette er min kropp, som blir gjeven for dykk. Gjer dette til minne om meg.» Like eins tok han begeret etter måltidet og sa: «Dette begeret er den nye pakt i mitt blod, som blir utrent for dykk.

Men sjå, han som svik meg, har handa her på bordet saman med meg. Menneskesonen går bort, som det er fastsett. Men ve det mennesket som svik han!» Då tok dei til å tretta med kvarandre om kven av dei det kunne vera som skulle gjera dette.

***Lukas 22, 14-23***

Aktivitet:

Forteljinga frå skjærtorsdag fortel oss mykje fint, og også mykje fint om korleis vi skal ha det saman.

No skal alle i gruppa seie noko fint til kvarandre, og dersom det er nokon andre de tenkjer på, så kan de kanskje sende ei melding med nokre gode ord?

**POST 3**

LANGFREDAG

Bibeltekst:

Saman med Jesus krossfeste dei to røvarar, ein på høgre og ein på venstre sida hans. Såleis vart det oppfylt, det skriftordet som seier: *Og han vart rekna blant lovbrytarar.* Dei som gjekk forbi, spotta han, riste på hovudet og sa: «Sjå no, du som riv ned tempelet og byggjer det opp att på tre dagar! Frels deg sjølv og stig ned frå krossen!» Like eins hånte overprestane og dei skriftlærde han og sa seg imellom: «Andre har han frelst, men seg sjølv kan han ikkje frelsa! Lat no Messias, Israels konge, stiga ned frå krossen, så vi kan sjå og tru!» Dei som var krossfeste saman med Jesus, spotta han, dei òg. Då den sjette timen kom, vart det mørkt i heile landet, og mørkret varte til den niande timen. Ved den niande timen ropa Jesus med høg røyst:  
          «*Eloï, Eloï, lemá sabaktáni?*»  
Det tyder: «*Min Gud, min Gud, kvifor har du forlate meg?*» Nokre av dei som stod der, høyrde det og sa: «Høyr, han ropar på Elia.» Då sprang det ein fram og fylte ein svamp med vineddik, sette han på ei stong og ville la Jesus få drikka. «Vent», sa han, «lat oss sjå om Elia kjem og tek han ned.» Men Jesus ropa høgt og anda ut. Då rivna forhenget i tempelet i to, ovanfrå og heilt ned. Og då offiseren som stod midt framfor Jesus, såg korleis han anda ut, sa han: «Denne mannen var verkeleg Guds Son!»

***Markus 15, 27-39***

Aktivitet:

Jesus døydde på krossen for alle syndene våre og alt vondt som skjer i verda.

No kan du ta ein stein og tenkje på noko dumt som har skjedd, og leggje det dumme saman med steinen inn i krossen.

**POST 4**

Ved daggry første dagen i veka kom kvinnene til grava og hadde med seg den angande oljen dei hadde gjort i stand. Då fekk dei sjå at steinen var rulla ifrå grava. Dei gjekk inn, men fann ikkje Herren Jesu kropp. Dei visste ikkje kva dei skulle tru, men med eitt stod det to menn hos dei i skinande klede. Kvinnene vart forfærde og bøygde seg med andletet mot jorda. Då sa mennene til dei: «Kvifor leitar de etter den levande mellom dei døde? Han er ikkje her, han er stått opp. Kom i hug kva han sa til dykk medan han endå var i Galilea: ‘Menneskesonen skal gjevast over i hendene til syndige menneske og bli krossfest, og tredje dagen skal han stå opp.’»  Då kom dei i hug orda hans.  Og dei gjekk bort frå grava og fortalde alt dette til dei elleve og til alle dei andre.

*Lukas 24, 1-9*

Aktivitet:

Da disiplane til Jesus fekk høyre om at grava til Jesus var tom, vart dei veldig ivrige. Peter og Johannes vart så ivrige at dei ikkje klarte å gå til grava for å sjekke. Dei sprang så fort dei kunne!  
Kor fort kan du springe?

Ta ein liten springekonkurranse på graset!

**POST 5**

Påska kjem alltid om våren. I heile naturen ser vi at det nye livet veks fram. I vinter var det grått, kvitt og dødt. Greinene var brune og frosne. Vinteren la eit lokk på skogen. Naturen sov. No om våren ser vi at det veks og spirer overalt.

I kyrkja samanliknar vi ofte livet som veks fram i naturen, med måten Jesus stod opp frå grava på i påska. Vi kan òg samanlikne det med korleis Gud har sagt at heile verda skal bli ny, der alt skal vere godt for oss alle.

Kva vårteikn kan du sjå rundt deg? Klarer du å finne gåsungar på trea, blomar på bakken eller grønt gras som veks fram?

Aktivitet:

Sjå kor mange vårteikn du finn på to minutt!

**POST 6**

PÅSKE, SPEL OG MORO

Når det er påskeferie, har vi ofte meir tid til spel og moro. Mange reiser på hyttetur utan TV eller internett, og da må ein spele og leike på andre måtar. Å spele saman er ein kjempefin måte å ha det gøy på.

OPPGÅVE: Leik *stein, saks og papir*.

To og to: Den som er best på sju rundar, vinn spelet.

Den som taper, må finne på ei overrasking til vinnaren

i løpet av påska.